লা লিগায় গত ছয় বছরে তাঁর এত খারাপ শুরু হয়নি। এই মরসুমে রিয়াল মদ্রিদের হয়ে এখনও পর্যন্ত ছয়টি ম্যাচে তাঁর গোলসংখ্যা মাত্র একটি! 
শনিবার লাস পালমাসের বিরুদ্ধেও হতাশ করলেন ক্রিশ্চিয়ানো রোনাল্ডো। ৭২ মিনিটের মাথায় তাঁকে তুলে ম্যানেজার জিদান নামালেন লুকাস ভাসকিজকে। এই সিদ্ধান্তে হতাশ এবং ক্ষুব্ধ রোনাল্ডো। মাঠ থেকে বেরনোর সময় জিদানের হাত মেলানোর সময় তাঁর দিকে তাকাননি তিনি! 
জিদান বলেছেন, ‘‘আমি জানি রোনাল্ডো প্রত্যেক ম্যাচে পুরো সময় খেলতে চায়। কিন্তু আগামী মঙ্গলবার চ্যাম্পিয়ন্স লিগে বরুসিয়া ডর্টমুন্ডের বিরুদ্ধে আমাদের গুরুত্বপূর্ণ ম্যাচ। তার আগে ওর বিশ্রামের প্রয়োজন। তাই ওকে তুলে নিয়েছি।’’ 
ছেলের হতাশা দেখে হয়তো বিচলিত রোনাল্ডোর মা ডলোরেস অ্যাভিয়েরোও। রোনাল্ডোকে উৎসাহিত করার জন্য তিনি টুইটারে লিখেছেন, ‘কখনও মাথা নিচু কোরো না’। 
লাস পালমাসের বিরুদ্ধে ২-২ গোলে ড্র করল রিয়াল। তারপরও ছয় ম্যাচ খেলে ১৪ পয়েন্ট পেয়ে তারা লিগ টেবিলের শীর্ষে। রিয়ালের হয়ে গোল করলেন মার্কো আসেনসিও এবং করিম বেঞ্জেমা। রোনাল্ডো মাঠ ছাড়ার সময়ও রিয়াল ২-১ এগিয়ে ছিল। লা পালমাসের হয়ে ব্যবধান কমিয়েছিলেন পেদ্রো তানুসু। কিন্তু ৮৫ মিনিটে সের্জিও অ্যারাউজুর গোলে লাস পালমাস স্কোরলাইনে আবারও সমতা ফিরিয়ে আনে। 
জিদান বলেছেন, ‘‘একাধিক গোলের সুযোগ তৈরি করেছিলাম। কিন্তু দ্বিতীয়ার্ধে হঠাৎ ফুটবলারদের মনঃসংযোগ হারিয়ে যাওয়ায় জয় এল না।’’